Author: .
Company: Úrad vlády SR

ÚRAD VLÁDY SLOVENSKEJ REPUBLIKY

Rok: 2001.		V Bratislave dňa 18.1.2001 		Číslo: 2/2001

S m e r n i c a   č. 2
o hospodárení s rozpočtovými prostriedkami na reprezentačné
a propagačné účely na Úrade vlády SR

	Výdavky na reprezentačné a propagačné účely sú osobitné výdavky rozpočtových a príspevkových organizácií. Spôsob ich použitia upravuje zákon NR SR č. 303/1995 Z.z. o rozpočtových pravidlách v znení neskorších predpisov a Výnos MF SR č. 41/59/1996 z 27. februára 1996, ktorým sa vykonávajú niektoré ustanovenia zákona NR SR č. 303/1995 Z.z. o rozpočtových pravidlách (oznámenie MF SR č. 66/1996 Z.z.) v znení zmien a doplnení vykonaných výnosmi MF SR. 

	V súlade s uvedenými všeobecne platnými právnymi predpismi a výnimkami udelenými Ministerstvom financií z Výnosu MF SR č. 41/59/1996 listom č. 1326/96-sekr. zo dňa 18.4.1996 a listom č. 8074/2000-43 z 27.4.2000 

určujem 
nasledovný postup pri čerpaní prostriedkov na reprezentačné a propagačné účely z rozpočtu Úradu vlády SR:
Článok 1.
Vymedzenie predmetu smernice

Výdavky na reprezentačné a propagačné účely sú výdavky na:
1. pohostenie pri oficiálnych návštevách a na ďalšie výdavky spojené s pobytom oficiálnych hostí, 
2.  občerstvenie účastníkov porád, konferencií a iných pracovných príležitostí,
3.  propagáciu a reklamu, ak bezprostredne súvisia s činnosťou organizácie.
	Výdavky na reprezentačné a propagačné účely môžu byť použité iba v prípade, keď si to vyžadujú politické, hospodárske a spoločenské dôvody. Uhrádzajú sa v rozsahu schválenom zákonom o štátnom rozpočte na príslušný rozpočtový rok, a to v najnutnejšej miere, pri zachovaní maximálnej hospodárnosti a ich vecnej podloženosti. 
	Za oficiálnu návštevu sa považuje tuzemská alebo zahraničná delegácia, ktorá prerokúva zásadné politické alebo hospodárske otázky.
	Za občerstvenie sa považuje káva, čaj a iné nealkoholické nápoje, prípadne aperitív a jedlo podľa povahy a dĺžky trvania akcie. Výdavky spojené s pobytom oficiálnych hostí (pri zahraničnej a tuzemskej delegácii) sú výdavky na ich uvítanie, ubytovanie, stravovanie, dopravu, tlmočenie, vstupné na kultúrny program. 
	Zahraničnej delegácii a výnimočne v odôvodnených prípadoch aj tuzemskej delegácii môže vedúci úradu v spoločensky potrebnej miere poskytnúť primeraný vecný dar. Za primeraný vecný dar sa pri zahraničnej delegácii považuje dar v hodnote do 1.000,- Sk na jednu osobu, pri tuzemskej delegácii dar v hodnote do 500,- Sk na jednu osobu. V prípade poskytovania daru predsedom vlády a podpredsedami vlády môže byť poskytnutý pri zahraničnej delegácii dar v hodnote do 5.000,- Sk na jednu osobu a tuzemskej delegácii dar v hodnote do 2.000,- Sk na jednu osobu.
Článok 2.
Pôsobnosť smernice

Podľa tejto smernice sú povinní postupovať riaditelia kancelárií predsedu vlády, podpredsedov vlády a vedúceho úradu, vedúci zamestnanci a ostatní zamestnanci úradu, ktorí sú poverení zabezpečovaním porád a akcií. 
Článok 3.
Rozpočtové limity na pohostenie a občerstvenie
1.	Vedúci úradu pri rozpise pri rozpise rozpočtu na príslušný rok určí pre jednotlivé organizačné útvary úradu limit finančných prostriedkov na pohostenie a občerstvenie na bežný rok, prípadne na jednotlivé mesiace. 
2.	Organizačné útvary úradu, ktoré majú určený mesačný limit, môžu mesačne čerpať prostriedky na pohostenie a občerstvenie len do výšky určeného limitu. 
3.	Finančné prostriedky na pohostenie a občerstvenie vyúčtovávajú organizačné útvary mesačne, pričom písomne zdôvodnia účel, na ktorý boli použité.
4.	Ekonomický odbor sleduje čerpanie výdavkov na pohostenie a občerstvenie v členení na jednotlivé organizačné útvary o čom pravidelne mesačne písomne informuje vedúceho úradu. 
5.	Limity na jednotlivé akcie zabezpečované formou žiadanky v zariadeniach úradu alebo dodávateľsky formou objednávky (mimo úradu) určuje riaditeľka ekonomického odboru. 
6.	Orientačné limity na pohostenie a občerstvenie sú stanovené v tejto výške: 
Občerstvenie pri poradách 
do 2 hodín (na osobu)	do 30,- Sk (káva, nealko)
od 2 do 5 hodín (na osobu)	do 150,- Sk (káva, nealko, jednoduché jedlo)
od 5 do 8 hodín (na osobu)	do 250,- Sk (káva, nealko, jednoduché jedlo, obed)
celodenná akcia (na osobu)	do 300,- Sk (káva, nealko, jednoduché jedlo, obed, večera
Pohostenie pri oficiálnych návštevách 
do 2 hodín (na osobu)	do 200,- Sk 
od 2 do 5 hodín (na osobu)	do 350,- Sk
celodenná akcia (na osobu)	limit bude podľa charakteru akcie určený individuálne
7.	Za dodržanie limitu je zodpovedný zamestnanec, ktorý akciu zabezpečuje.  
8.	V prípade, ak zodpovedný zamestnanec nepredloží ekonomickému odboru žiadanku alebo objednávku na určenie limitu, bude sa táto skutočnosť považovať za nerešpektovanie smernice a voči zamestnancovi sa uplatnia sankcie za porušenie pracovnej disciplíny. 
Článok 4.
Realizácia pohostenia a občerstvenia
1.	Na všetky akcie zabezpečované Správou zariadení ÚV SR (vrátane mimobratislavských účelových zariadení) resp. dodávateľsky mimo úradu musí byť predložená najneskôr 3 dni pred akciou žiadanka (príloha č. 1). Na žiadanke musí byť uvedené:
•	príležitosť a dátum poskytnutia pohostenia 
•	počet účastníkov, pričom počet domácich účastníkov musí byť primeraný počtu zahraničných účastníkov
•	doba trvania akcie
•	rozpis konzumácie urobený objednávateľom
•	limit výdavkov na 1 účastníka a na akciu celkom odsúhlasený riaditeľkou ekonomického odboru
2.	Na akcie zabezpečované dodávateľsky mimo úradu na základe predloženej žiadanky schválenej príslušným vedúcim zamestnancom vyhotoví ekonomický odbor objednávku. 
3.	Výdavky na pohostenie a občerstvenie určené jednotlivým organizačným útvarom úradu možno čerpať v sklade potravín SZ ÚV SR na základe vyplneného tlačiva „Výdajka – prevodka“ schváleného príslušným vedúcim zamestnancom. Skutočnú spotrebu vyfakturuje SZ ÚV SR mesačne úradu.
4.	Žiadanky na akcie zabezpečované kanceláriami predsedu a podpredsedov vlády SR (oficiálne prijatia, porady, rokovania s medzinárodnou účasťou) schvaľujú príslušný riaditeľ kancelárie a riaditeľka ekonomického odboru. 
Žiadanky na zasadnutia vlády a poradných orgánov, na konferencie, tlačovky, pracovné porady a pod. schvaľuje vedúci úradu, resp. riaditeľka ekonomického odboru. 
5.	Pri akciách pracovného charakteru sa zakazuje podávať aperitív. Výnimkou sú pracovné rokovania vlády, poradných orgánov vlády a oficiálne pracovné rokovania u predsedu a podpredsedov vlády. 
6.	Vyúčtovanie akcií zabezpečovaných formou žiadanky musí obsahovať podľa charakteru akcie (ostatné porady, poradné orgány a pod) aj prezenčnú listinu, prípadne zoznam účastníkov
7.	V prípade, ak sa objednaná akcia z objektívnych dôvodov nebude realizovať, zamestnanec poverený jej zabezpečením je povinný v dostatočnom časovom predstihu objednávku zrušiť. Ak túto povinnosť zanedbá a dodávateľská organizácia vzniknuté náklady vyfakturuje, úrad bude postupovať podľa § 179 Zákonníka práce. 
Článok 5.
Poskytovanie darov a kvetov
1.	Dary sa môžu poskytnúť len na základe písomného súhlasu predsedu vlády, podpredsedu vlády alebo vedúceho úradu v cene určenej v čl.1. tejto smernice.
2.	Kvety sa môžu poskytnúť oficiálnym hosťom pri významných politických, kultúrnych a športových podujatiach, prípadne zamestnancom úradu alebo podriadenej organizácie pri príležitosti životného jubilea (50, 60-ročné a pod.).
3.	Na dokladoch za poskytnuté dary a kvety musí byť uvedené komu a pri akej príležitosti boli poskytnuté.
4.	Dary sa môžu nakupovať na sklad len v rozsahu operatívnej potreby alebo konkrétneho použitia pre plánovanú návštevu. Dary nakúpené na sklad sa musia sledovať v operatívnej evidencii. Inventarizácia darov sa vykonáva ročne k 31.12., resp. podľa potreby.
5.	Pracovníkom iných organizácií dary nemožno poskytnúť. 
Článok 6.
Účinnosť
	Smernica nadobúda účinnosť dňom vydania. Súčasne ruším „Smernicu č. 8 o hospodárení s finančnými prostriedkami na reprezentačné a propagačné účely na Úrade vlády SR“ zo dňa 15.6.1999.

							Ing. Tibor Tóth
						     vedúci Úradu vlády SR

Úrad vlády
   Slovenskej republiky						Príloha č. 1

Ž i a d a n k a
na pohostenie a občerstvenie
Organizačný útvar, ktorý akciu zabezpečuje .................................................................
..........................................................................................................................................
Zamestnanec  zodpovedný za realizáciu akcie: .............................................................
Meno a priezvisko ...........................................................................................................
Číslo telefónu: ...............................
Akcia (účel) .....................................................................................................................
Termín akcie (dátum, hodina) ........................................................................................
Miesto konania: ...............................................................................................................
Počet účastníkov akcie: domáci .............................. zahraniční ....................................
Trvanie akcie (zakrúžkovať) :
	a) 2 hodiny						c) od 5 do 8 hodín
	b) od 2 do 5 hodín					d) viac ako 8 hodín
Požiadavka na pohostenie – občerstvenie:
.........................................................................................................................................
Vyhotovil: 							Dátum: ....................................
Schválil:
riaditeľ kancelárie, sekcie, odboru:				  .....................................

Limit výdavkov (určí riaditeľka ekonomického odboru) :
Výdavky na 1 účastníka akcie :					......................................
Výdavky na akciu celkom :					......................................
Výdavky budú hradené z limitu: 					......................................
Schválil:
riaditeľka ekonomického odboru:				vedúci Úradu vlády SR:

..........................................................					..........................................